ΚΑΝΟΝΙΣΜΟΣ (ΕΟΚ) αριθ. 1297/77 ΤΗΣ ΕΠΙΤΡΟΠΗΣ της 16ης Ιουνίου 1977 περί τετάρτης τροποποιήσεως του κανονισμού (ΕΟΚ) αριθ. 1019/70 περί των λεπτομερειών εφαρμογής της καταρτίσεως τιμών προσφοράς "ελεύθερο στα σύνορα" και του καθορισμού της εξισωτικής εισφοράς στον τομέα του οίνου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 816/70 του Συμβουλίου, της 28ης Απριλίoυ 1970, περί συμπληρωματικών διατάξεων κοινής οργανώσεως της αμπελοιινικής αγοράς(1), όπως τροποποιήθηκε τελευταία από τον κανονισμό (ΕΟΚ) αριθ. 528/77(2), και ιδίως το άρθρο 9 παράγραφος 6,

Εκτιμώντας:

ότι το άρθρο 9 παράγραφος 2 του κανονισμού (ΕΟΚ) αριθ. 816/70 προβλέπει ότι, για κάθε οίνο για τον οποίο καθορίζεται μία τιμή αναγωγής, προσδιορίζεται, με βάση όλα τα διαθέσιμα δεδομένα, τιμή προσφοράς "ελεύθερο στα σύνορα" για όλες τις εισαγωγές-

ότι ο κανονισμός (ΕΟΚ) αριθ. 1019/70 της Επιτροπής, της 29ης Μαΐου 1970, περί των λεπτομερειών εφαρμογής του προσδιορισμού των τιμών προσφοράς "ελεύθερο στα σύνορα" και του καθορισμού της εξισωτικής εισφοράς στον τομέα του οίνου(3), όπως τροποποιήθηκε τελευταία από τον κανονισμό (ΕΟΚ) αριθ. 612/75(4), προβλέπει στο άρθρο 4 αυτού ότι ορισμένοι vins de liqueur ονομασίας προελεύσεως απαλλάσσονται από την είσπραξη εξισωτικής εισφοράς-

ότι η απαλλαγή αυτή παραχωρήθηκε από το γεγονός ότι, επειδή πρόκειται για οίνους ποιότητος, η τιμή τους τείνει να είναι ανώτερη της τιμής αναγωγής, η οποία είναι το επίπεδο τιμής που έχει σκοπό να εξασφαλίζει η εξισωτική εισφορά-

ότι φαίνεται ότι ορισμένες ποσότητες των οίνων αυτών κατορθώνουν να εισέρχονται στην Κοινότητα σε επίπεδο κατώτερο της τιμής αναγωγής-

ότι είναι, εν τούτοις, δύσκολο να ελέγχονται οι εισαγωγές αυτές και να υπολογίζονται λόγω ελλείψεως για τον σκοπό αυτό κοινοτικών μεθόδων και ιδίως από το γεγονός ότι ο κανονισμός (ΕΟΚ) αριθ. 2506/75 δεν εφαρμόζεται σε αυτούς-

ότι η απαλλαγή από την εξισωτική εισφορά, στην περίπτωση σεβασμού της τιμής αναγωγής, δύναται να επιτυγχάνεται επίσης σύμφωνα με τον κανονισμό (ΕΟΚ) αριθ. 816/70, με έναν άλλο μηχανισμό που προβλέπει στο άρθρο 9 παράγραφος 3 δεύτερο εδάφιο πρώτη περίπτωση, ο οποίος προβλέπει την εγγύηση της ενδιαφερόμενης τρίτης χώρας ως προς το σεβασμό της τιμής αναγωγής- ότι στην περίπτωση αυτή εφαρμόζονται οι έλεγχοι που προβλέπονται από τον κανονισμό (ΕΟΚ) αριθ. 2506/75-

ότι με τις συνθήκες αυτές φαίνεται σκόπιμο όπως η απαλλαγή από την εξισωτική εισφορά για τους εν λόγω οίνους πραγματοποιείται με το δεύτερο αυτό μηχανισμό για καλύτερη διαχείριση της αγοράς- ότι πρέπει, ως εκ τούτου, να καταργηθεί το άρθρο 4 παράγραφος 4 του κανονισμού (ΕΟΚ) αριθ. 1019/70 εντός προθεσμίας η οποία να επιτρέπει την εφαρμογή του συστήματος της εγγυήσεως των ενδιαφερομένων τρίτων χωρών-

ότι η Επιτροπή Διαχειρίσεως των Οίνων δεν γνωμοδότησε εντός της προθεσμίας που τάχθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 1019/70, η παράγραφος 4 του άρθρου 4 καταργείται.

Άρθρο 2

Ο παρών κανονισμός αρχίζει και ισχύει την 1η Ιανουαρίου 1978.

Ο παρών κανονισμός είναι δεσμευτικος ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 16 Ιουνίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 99 της 5.5.1970, σ. 1.

(2) EΕ αριθ. Ν 69 της 16.3.1977, σ. 3.

(3) ΕΕ αριθ. Ν 118 της 1.6.1970, σ. 13.

(4) ΕΕ αριθ. Ν 64 της 11.3.1975, σ. 3.